Voëlgriep-uitbreking: Volgende 14 dae bepalend | Landbou
Voëlgriep-uitbreking: Volgende 14 dae bepalend
Wilde seevoëls. Foto: Johan Norval
Die uitbreking van voëlgriep onder wilde seevoëls aan die Wes-Kaapse kus kan nog 'n paar weke voortduur, sê mnr. Anton Bredell, Wes-Kaapse minister van plaaslike regering, omgewingsake en ontwikkelingsbeplanning.
Veral Dyereiland in die Overberg gaan tans onder die uitbreking gebuk. "Dit is 'n baie ingewikkelde situasie om te bestuur. Ons is tans veral bekommerd oor Dyereiland, waar sowat 500 voëls per dag vrek. Dyereiland is 'n broeikolonie waar die voëls naby aan mekaar is en die siekte vinnig versprei."
Ander brandpunte sluit die De Mond-natuurreservaat en die Bergrivier-munisipaliteit, waar die uitbreking eerste opgemerk is, in.
"Die volgende 14 dae sal bepalend wees. Ons versoek steeds dat die publiek met ons saamwerk en geen siek of dooie voëls nader of vervoer nie. Stel ons eerder in kennis sodat ons spoedig kan reageer."
Bredell sê tans word veral Kaapse trekduikers deur die uitbreking geraak. Die departement is veral bekommerd oor die bankduiker, 'n trekduiker wat baie skaars is en ook geraak kan word.